**OBČINSKA UPRAVA**

**OBČINE PREVALJE**

Številka: 0326-0001/2017

Datum: 21.01.2021

**OBČINSKI SVET**

**OBČINE PREVALJE**

**ZADEVA: Odgovori na pobude in vprašanja, podana na 16. redni seji Občinskega sveta Občine Prevalje dne 17.12.2020**

**Občinski svetnik, Ivan Backović, je podal naslednje vprašanje:**

Pove, da je na Koroškem radiu Karmen Sonjak, direktorica RRA Koroške d.o.o., govorila o upravičenosti regij v JTF in posledični upravičenosti sredstev za energetsko prestrukturiranje. Zanima ga, ali se je o predlogu glede energetskega prestrukturiranja sredstev kaj govorilo na Koroškem in prosi, da se Koroška odzove in vključi v aktivnosti o vključitvi Koroške regije v JTF. Zanima ga, ali se je o tem na Svetu Koroške regije že razpravljalo in v kakšni obliki Koroška regija razmišlja o vključitvi v predmetni projekt.

***ODGOVOR: Župan na seji pove, da je na zadnji seji Sveta Koroške regije bilo govora o izpostavljeni tematiki in da je bil tam tudi sprejet program ter podan predlog Vladi RS, da sprejme tudi Koroško regijo kot sestavni del tega Sklada za pravičen prehod.***

**Občinski svetnik, Andrej Stermec, je podal naslednje pobude:**

Pove, da se zaradi rekonstrukcije ceste in položitve kanalizacijskih ceni mimo trgovine Meža vsi tovornjaki vozijo po zadnji cesti mimo Štrigla, kjer je cesta izredno ozka in bankine pa niso utrjene ter se že vidi lomljene asfalta. Zato predlaga, da se najde ustrezna rešitev.

***ODGOVOR: V času izgradnje kolektorskega sistema mimo trgovine Meža je bilo potrebno zagotoviti nemoteno dostavo in odvoz vsem proizvodnim in storitvenim podjetjem na področju Obrtne cone Šlokn. Omenjena cesta je v času popolne zapore na trasi izgradnje predstavljala edini možni dostop do proizvodnih obratov in posledično dodatno obremenitev te ceste. Po dokončani obnovi ceste ob Meži od krožišča pri trgovini Eurospin proti Leškemu mostu bo Občina Prevalje pripravila predlog nove prometne ureditve na tem območju. Poudarek bo na zagotavljanju prometne varnosti za najbolj ranljive skupine udeležencev v cestnem prometu – to so pešci in kolesarji.***

***Do dokončanja del izgradnje kanalizacije bo občina posebno pozornost namenila urejanju bankin in krpanju morebitnih udarnih jam na celotnem območju OC Šlokn. Drugi posegi v zvezi s cesto niso predvideni.***

Prav tako opozori na pluženje in posipanje v Obrtni coni Šlokn, ker je tam senčna stran in sonce sploh ne stopi snega in poledice, ki nastane čez noč. Zato predlaga, da se s pristojnimi službami dogovorimo, da se bo tisi del cestišča večkrat plužil/posipal, kot ostali predeli na Prevaljah.

***ODGOVOR: Izvajalca smo seznanili s predlogom.***

Pove, da so zaradi epidemije verjetno plužači pozabili na prioritete Občine Prevalje, ker so mislili, da vrtci in šole ne delajo in pove, da se je plužilo prepozno. Pove primere, ko se je plužilo takrat, ko so že avtomobili povozili cestišče. Izpostavi, da je bila organizacija pri pluženju v letošnjem letu zelo slaba. Nadalje pove, da še vedno nastaja težava pri pluženju pločnika zadaj pri ograji, od vrtca do Polja proti Osnovni šoli, ki ga uporablja velik del krajanov. Na pločnik se namreč napluži toliko snega, da le-ta ni prehoden. Predlaga, da komunalno podjetje opozori plužače glede tega.

***ODGOVOR: V času obilnega sneženja je bila zimska služba organizirana in se je izvajala (pluženje, posipanje…) skladno z Izvedbenim programom zimske službe 2020-2021. S programom je bil na 18. redni seji 19.10.2020 seznanjen tudi Odbor za varstvo okolja in komunalne zadeve. Z vodstvom šole in vrtca smo bili zaradi ukrepov v času pandemije in tudi zaradi zimskih razmer (dovozne poti in parkirišča) v stalnem stiku. Pripomb na izvajanje zimske službe z njihove strani ni bilo. Občina je bila ves čas sproti seznanjena s tem, kdo od zaposlenih dejansko dela in kakšna je organizacija dela v šoli in vrtcu. Z obsegom delovanja je bil seznanjen izvajalec zimske službe, ki je svoj plan dela prilagodili aktualnim (spremenjenim) razmeram. Se je pa zgodilo, da je pri pluženju prišlo tudi do posameznih nevšečnosti za občane – npr. do delnega zasutja dovoza, hišnega priključka, tudi pločnika… Čeprav smo prejeli več pohval kot pripomb, smo slednje skupaj z izvajalci analizirali s ciljem, da bi bilo slednjih čim manj.***

Pove, da je Odbor za KCG prejel pobudo predsednika KS Holmec glede pluženja snega na nekategoriziranih cestah Občine Prevalje in na privatnih hišnih priključkih. Predlaga, da se poda odgovor, ki bo veljal za vse občane.

***ODGOVOR: Svetnik Andrej Stermec se je na seji Občinskega sveta opredelil do pobude predsednika KS Holmec in podal odgovor. Pojasni, da zimsko vzdrževanje občinskih kategoriziranih cest določa akt zimske službe v letu 2020/2021, katerega potrjujejo pristojni občinski odbori. Sprejeti akt upravljalca je za Občino Prevalje zavezujoč, prav tako pa je po vsaki sezoni je narejena tudi finančna analiza porabljenih sredstev opravljenega dela, ki se mesečno opravlja in potrjuje. Vsaka pobuda po pluženju odsekov nekategoriziranih cest in hišnih priključkov, je v praksi neizvedljiva. Občina Prevalje mora namreč vse občane obravnavati enakopravno. Če bi ugodili želji ene izmed krajevnih skupnosti, bi bilo to neenakopravno obravnavanje občanov. Prav tako občina ne razpolaga s konkretnim popisom konkretnih odsekov v občini, prav tako jih ne more določiti, ker nima za to nobenih meril. Občina je zavezana, da namenska proračunska sredstva namenja izključno za vzdrževanje javne infrastrukture, medtem ko gre na takšnih odsekih večinoma za zasebno lastnino, na katero po veljavni zakonodaji, ne sme posegati. Ne glede na navedeno, pa občina poskrbi za pluženje in vzdrževanje nekategoriziranih odsekov, če je obveščena, da je zaradi nedostopnosti do objekta, ogroženo človekovo življenje.***

**Občinski svetnik, Štefan Peršak, je podal naslednjo pobudo:**

Pove, da je bilo v letu 2020 kljub korona krizi, na Prevaljah veliko turistov, zaradi česar so domači turistični ponudniki izvedli veliko nekaj turističnih namestitev. Zaradi tega je v občinsko blagajno nateklo kar nekaj denarja, prejetega iz naslova turističnih taks. Zaradi navedenega apelira na občinsko upravo, da bi se del teh sredstev usmerilo nazaj v turizem. Predlaga, da se povpraša lokalne ponudnike turističnih namestitev, na kakšen način bi želeli, da se del sredstev nameni nazaj ponudnikom storitev, bodisi v obliki reklame, brošur, itd.

***ODGOVOR: Vsa sredstva iz naslova pobrane občinske takse so namenska sredstva. Občina podpira pobudo, da se zbrana sredstva vrnejo v to gospodarsko panogo in se namenijo za promocijo turizma.***

**Občinski svetnik, Rafael Škufca, je podal naslednjo vprašanje:**

Pove, da občina vseskozi skrbi za gospodarsko javno infrastrukturo in to tudi z denarjem, ki ga prejme iz naslova turističnih taks. Zanima ga, koliko denarja je priteklo v občinsko blagajno iz naslova turističnih taks.

***ODGOVOR: V letu 2020 je občina prejela iz naslova pobranih turističnih taks znesek v višini 14.456,96 EUR.***

**Občinski svetnik, Bernard Pačnik, je podal naslednje pobude:**

Pove, da so turistične takse namenskega značaja in da se denar vrača v turizem, bodisi v obliki nakupa rož, ki okrasijo naš kraj, bodisi v obliki vlaganja v ceste.

Pove, da krajevna skupnost Leše šteje skoraj 1000 prebivalcev. Žal jih zaradi geografske lege prizadene največ naravnih nesreč. V letu 2020 je zdrknil plaz, sanacija je stekla hitro. Zato se zahvali g. Šumahu, ki je veliko pripomogel k sanaciji in pridobitvi finančnih pomoči s strani države. Apelira na občino, da kakor hitro opazi, da se cesta pogreza, da se to vse sproti sanira, vse to v izogib hujšim katastrofam, ki se lahko zgodijo.

***ODGOVOR: Občina se strinja z omenjeno pobudo.***

Glede epidemije Covid-19, v imenu Liste za ljudi, pozove vse občane Občine Prevalje, naj stisnejo zobe in se pazijo ter se razkužujejo, saj nikoli ne vemo, koga lahko s tem rešimo. Razmišljajmo, da je to dobro za nas, za naše svojce in za naše bližnje. Izpostavi zapiranje na občine in predlaga občinski upravi, da pomaga občanom na način, da natisne izjave/prepustnice, jih nastavi občanom, da jih lahko prevzamejo, da pomaga občanom pri izpolnjevanju izjav in jih seznanja, na kakšen način se mora držati pravil. Predlaga, da stopimo skupaj in se napiše tudi kakšno pismo pristojnim v Ljubljano.

***ODGOVOR: Župan je sporočil zadnje podatke, na dan 17.12.2020 in povedal, da je bilo včeraj 13 oseb na novo okuženih, danes pa so bile na novo okužene tri osebe, 90 oseb pa je trenutno aktivno obolelih. Sporoči, da v Domu starejših občanov na Prevaljah, le še 36 oz. 37 varovancev ni prebolelo okužbe, da vsi ostali so že preboleli Covid – 19. Pove, da je v domu starejših prekuženost že zelo visoka. Apelira na občane, da naj vsi občani, ki potrebujejo pomoč v teh časih, pokličejo, da jim prostovoljci priskočijo na pomoč. Povzame, da je največ odvisno od nas samih, od zdrave kmečke pameti. Zato pazimo nase, na svoje prijatelje in na svoje najbližje.***

**Občinski svetnik, Zdravko Fajmut, je podal naslednji pobudi:**

Pove, da glede prej omenjene teme avto odpad Štrigl, je kot lastnik predmetnega avto odpada v zemljiški knjigi vpisana določena oseba in da naj se pristojnim inšpekcijskim službam poda prijavo zoper lastnika tega zemljišča in naj pristojne službe ukrepajo proti lastniku. To se dogaja že 15 let. Ni razloga, da ne bi ukrepali in ni način, da se nekdo na takšen način izmika dolžnostim.

***ODGOVOR: Občina Prevalje je prijave v preteklosti že večkrat podala na različne inšpekcijske službe, a so se vse izrekle za nepristojne. Občina Prevalje bo ponovno preverila pravne podlage za ukrepanje in sprožila ustrezne postopke.***

Poda predlog v zvezi s občinskim prostorskim načrtom, in sicer predlaga, da se Odbor za KCG seznani z vsemi tistimi konkretnimi spremembami, ki jih nekateri želijo doseči. Prav tako meni, da je potrebno prilagoditi tekstualni del prostorskega načrta življenjskim potrebam občine, npr. ko bo treba kaj spremeniti oz. dograditi pri domu starejših ali pri zdravstvenem domu, ipd. Meni, da si je občina veliko ovir predpisala sama, zato predlaga, da se imenuje komisija, ki bo naredila pregled nad osnutkom prostorskega načrta in se začno stvari urejati tako, da bodo smiselne in praktične.

***ODGOVOR: Občina se strinja s predlogom. Župan bo imenoval strokovno komisijo za pripravo izhodišč in predlogov sprememb prostorskih pogojev adaptacij starejših stanovanjskih objektov v občini. Komisija bo ustanovljena z namenom, da bi na področju prostorskega načrtovanja pripravila predloge, ki bi vzpodbudili lastnike obstoječih starejših objektov, ki zdaj propadajo, k adaptaciji in prenovi. Podrobnejše naloge komisije bodo zapisane v sklepu o imenovanju komisije.***

 Tajnik občine:

 Danilo Vute, univ.dipl.politolog